ORDE do 21 de decembro de 2010 pola que se convocan para o ano 2011, en réxime de concorrencia competitiva, axudas á paralización definitiva das actividades pesqueiras dos buques pesqueiros cofinanciadas co Fondo Europeo de Pesca, tramitada como anticipado de gasto para os buques que estean afectados polo Plan de xestión integral da pesca de baixura no caladoiro nacional Cantábrico-Noroeste.
CONSELLERÍA DO MAR — III. OUTRAS DISPOSICIÓNS — 29/12/2010

Mediante a Orde do 30 de xuño de 2010 (DOG nº 130, do 9 de xuño) establecéronse as bases reguladoras para a concesión, en réxime de concorrencia competitiva, das axudas á paralización definitiva dos buques pesqueiros, cofinanciadas co Fondo Europeo de Pesca, en virtude do Regulamento (CE) nº 1198/2006 do Consello, do 27 de xullo, relativo ao Fondo Europeo de Pesca (FEP).
A devandita orde establece no artigo 3º que o crédito anual existente fixarase en cada orde de convocatoria e no artigo 11º que os criterios de selección poderán ser modificados en cada convocatoria.
Ademais, os buques de baixura non tiveron oportunidades, polo de agora, para poder acceder ás axudas á paralización definitiva por non estaren incluídos en plans de axuste do esforzo pesqueiro segundo o artigo 21º do Regulamento (CE) nº 1198/2006. Considerando que agora se presentou un plan de axuste do esforzo pesqueiro para a frota de baixura do caladoiro nacional do Cantábrico-Noroeste que neste momento está pendente de aprobación polo Ministerio de Medio Ambiente, Medio Rural e Mariño, considérase axeitado facer unha convocatoria específica para estes buques de feito que se estableza, só entre eles, a concorrencia competitiva, diferenciándoos, polo tanto, das axudas á paralización definitiva do resto das frotas.
Por outra banda, o artigo 1º.1.1 da Orde do 11 de febreiro de 1998 (DOG nº 34, do 19 de febreiro) sobre tramitación anticipada de expedientes de gasto, modificada pola Orde do 27 de novembro de 2000 (DOG nº 231, do 29 de novembro) e pola Orde do 25 de outubro de 2001 (DOG nº 209, do 29 de outubro), establece que os expedientes de gasto relativos a subvencións se poderán iniciar sempre que as necesidades que se teñan que satisfacer poidan ser razoablemente previstas anticipadamente no exercicio inmediatamente anterior ao dos orzamentos con cargo aos cales se vaian imputar os correspondentes gastos, mesmo cando a súa execución se realice nunha ou en varias anualidades; no primeiro caso, sempre que exista crédito adecuado e suficiente no proxecto de orzamentos xerais da comunidade autónoma aprobado polo Consello da Xunta de Galicia, que corresponda ao exercicio orzamentario en que se vai materializar a contraprestación, e no segundo, sempre que exista crédito para a primeira anualidade
e que se cumpran os requisitos do artigo 58º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Ademais, o artigo 3º.3.3 estende expresamente esta posibilidade de tramitación anticipada aos expedientes relativos ás bases reguladoras ou convocatorias de axudas derivadas da aplicación de regulamentos comunitarios con financiamento procedente de fondos europeos, sempre que exista regulación das axudas pola Unión Europea ou de ámbito estatal ditada en desenvolvemento ou transposición dela e existan compromisos de financiamento destinados á aplicación das correspondentes medidas.
Con base no anterior, procede convocar para o ano 2011 as axudas á paralización definitiva fixando o crédito orzamentario así como os criterios de selección que se van aplicar.
Artigo 1º.-Obxecto.
O obxecto desta orde é convocar axudas á paralización definitiva das actividades pesqueiras dos buques pesqueiros que estean afectados polo Plan de xestión integral da pesca de baixura no caladoiro do Cantábrico-Noroeste para o ano 2011.
Artigo 2º.-Crédito orzamentario.
1. Para o ano 2011 as axudas concederanse con cargo á aplicación orzamentaria 14.02.723A.770.1 da Lei de orzamentos xerais da Comunidade Autónoma de Galicia para ese ano, con un importe de 2.999.600 . A concesión da subvención queda condicionada á axistencia de crédito axeitado e suficiente.
2. O importe fixado no punto anterior deste artigo poderase ampliar con fondos incorporados e remanentes adicionais, sen que iso dea lugar á apertura dun novo prazo de presentación de solicitudes.
3. As axudas estarán limitadas, en todo caso, ás dispoñibilidades orzamentarias.
4. As axudas mencionadas contan co financiamento do FEP nun 61% e do Estado membro nun 39%.
Artigo 3º.-Prazo de presentación de solicitudes.
1. Para esta convocatoria de 2011 o prazo de presentación de solicitudes será ata o 31 de xaneiro de 2011, sempre que houbese como mínimo un mes contado desde o día seguinte ao da publicación desta orde de convocatoria no Diario Oficial de Galicia. No caso contrario o prazo será dun mes contado desde o día seguinte ao da publicación desta orde no devandito diario oficial. Neste último caso, entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o derradeiro día do mes.
2. A documentación indicada no artigo 8º punto 3 da orde reguladora destas axudas (Orde do 30 de xuño de 2010), presentarase no Rexistro Único e de Información do complexo administrativo de San Caetano en Santiago de Compostela ou en calquera dos lugares previstos no artigo 38º.4 da Lei 30/1992, do 26 de novembro, de réxime xurídico das administracións públicas e procedemento administrativo común.
Artigo 4º.-Criterios de selección.
1. Para a convocatoria do ano 2011 os criterios de selección serán os seguintes:
a) O buque estea afectado polo Plan de xestión integral da pesca de baixura no caladoiro nacional Cantábrico-Noroeste e a modalidade de pesca sexa cerco: 32 puntos.
b) O buque estea afectado polo Plan de xestión integral da pesca de baixura no caladoiro nacional Cantábrico-Noroeste e a modalidade de pesca sexa distinta de cerco: 30 puntos.
c) Idade do buque: desde os 20 e ata os 30 anos ou máis: 1 punto por ano. Ademais, aos maiores de 30 anos e ata 50 anos engadiranse 0,25 puntos por ano.
2. En caso de empate terán prioridade os buques máis antigos e de persistir o empate os que capturen maioritariamente especies das que existe un plan de recuperación, e de persistir o empate as que empreguen artes menos selectivas.
Disposición transitoria
O buque deberá cumprir o requisito de estar afectado polo Plan de xestión integral da pesca de baixura no caladoiro nacional Cantábrico-Noroeste antes de que se dite a proposta de resolución.
Disposición derradeira
Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 21 de decembro de 2010.
Rosa María Quintana Carballo
Conselleira do Mar
Ver referencia pdf "24900D010P127.PDF"
AXENCIA PARA A CALIDADE DO SISTEMA UNIVERSITARIO
DE GALICIA